b'\n_START_ARTICLE_\nChris Poland\n_START_SECTION_\nUran varhaiset vaiheet (1977\xe2\x80\x931983)\n_START_PARAGRAPH_\nPoland aloitti kitaransoiton ollessaan lukiossa. H\xc3\xa4nen ensimm\xc3\xa4inen yhtyeens\xc3\xa4 oli jazzia soittava Welkin. Poland muutti Los Angelesiin vuonna 1977. Los Angelesissa h\xc3\xa4n liittyi The New Yorkers -yhtyeeseen, johon kuuluivat h\xc3\xa4nen lis\xc3\xa4kseen saksofonisti Don Roper, bassokitaristi Robert Pagliari, kitaristi Stu Samuelson sek\xc3\xa4 Stun veli, rumpali Gar Samuelson, joka liittyi my\xc3\xb6hemmin Megadethiin yht\xc3\xa4aikaisesti Polandin kanssa. The New Yorkers nousi kovaan suosioon Los Angelesissa.\n_START_SECTION_\nUra Megadethissa (1984\xe2\x80\x931987)\n_START_PARAGRAPH_\nPoland liittyi Dave Mustainen perustamaan thrash metal -yhtye Megadethiin vuonna 1984. H\xc3\xa4n oli katsomassa yhtyett\xc3\xa4 er\xc3\xa4\xc3\xa4ll\xc3\xa4 klubikeikalla, ja huomasi h\xc3\xa4nen vanhan tuttunsa Gar Samuelsonin soittavan rumpuja. Keikan loputtua Poland meni juttelemaan yhtyeen j\xc3\xa4senten kanssa takahuoneeseen. Pian Mustaine valitsi Polandin yhtyeen uudeksi kitaristiksi Samuelsonin kerrottua h\xc3\xa4nen taidoistaan ja suositeltuaan h\xc3\xa4nt\xc3\xa4._NEWLINE_Vuonna 1985 Megadeth julkaisi debyyttialbuminsa, joka kantoi nime\xc3\xa4 Killing Is My Business... And Business Is Good! Albumin tiimoilta Megadeth alkoi saada v\xc3\xa4hitellen suosiota, ja p\xc3\xa4\xc3\xa4si kiert\xc3\xa4m\xc3\xa4\xc3\xa4n Yhdysvaltoja 72 viikon ajaksi albumin kiertueella. Kiertueen j\xc3\xa4lkeen Poland erosi yhtyeest\xc3\xa4 hetkeksi aikaa, sill\xc3\xa4 kiertueen pituus oli polttanut h\xc3\xa4net loppuun. Poland korvattiin hetkellisesti Mike Albertilla. Albert kuitenkin l\xc3\xa4hti yhtyeest\xc3\xa4 pikaisen visiittins\xc3\xa4 j\xc3\xa4lkeen kun Poland palasi yhtyeeseen sen alkaessa \xc3\xa4\xc3\xa4nitt\xc3\xa4m\xc3\xa4\xc3\xa4n uutta studioalbumiaan. Vuonna 1986 julkaistu Megadethin toinen studioalbumi oli edelt\xc3\xa4j\xc3\xa4\xc3\xa4ns\xc3\xa4 suurempi menestys, mutta albumin nauhoittamisen j\xc3\xa4lkeen Poland ja Samuelson olivat sortuneet huumeisiin._NEWLINE_Kun Megadeth aloitti uuden kiertueensa vuoden 1986, Polandin huumeriippuvuus oli todella paha. H\xc3\xa4n yritti p\xc3\xa4\xc3\xa4st\xc3\xa4 p\xc3\xa4ihdeongelmistaan eroon kiertueen p\xc3\xa4\xc3\xa4tytty\xc3\xa4. Mustaine kuitenkin kertoi Polandille ja Samuelsonille, ett\xc3\xa4 yhtyeen olisi parempi jatkaa ilman heit\xc3\xa4.\n_START_SECTION_\nSooloura ja lyhytik\xc3\xa4isiin projekteihin siirtyminen (1990\xe2\x80\x931999)\n_START_PARAGRAPH_\nPoland julkaisi ensimm\xc3\xa4isen sooloalbuminsa vuonna 1990. Return to Metalopolis menestyi kohtalaisesti listoilla ja se uudelleenjulkaistiin vuonna 2002. Chrisin veli Mark Poland soitti albumilla rumpuja. Poland kiersi Yhdysvaltoja albumin kiertueella noin puoli vuotta, jonka j\xc3\xa4lkeen h\xc3\xa4n j\xc3\xa4tti soolouran hetkellisesti siirtyess\xc3\xa4\xc3\xa4n lyhytik\xc3\xa4isiin projekteihin._NEWLINE_Poland perusti vuoden 1993 alussa vuoden kest\xc3\xa4neen projektin, Damn the Machinen. Yhtye levytti ainoastaan yhden albumin, Damn the Machinen hieman ennen hajoamistaan. Vuonna 1994 Poland liitty Mumbo\'s Brain-nimiseen yhtyeeseen, jonka kanssa levytti vuonna 1995 julkaistun albumin Excerpts From the Book of Mumbo. Poland erosi yhtyeest\xc3\xa4 vuonna 1996 ja vietti hiljaiseloa koko 90-luvun lopun.\n_START_SECTION_\nSoolouran uusi alku (2000-)\n_START_PARAGRAPH_\nPoland aktivoitui musiikkibisneksess\xc3\xa4 vuonna 2000 julkaistessaan ensimm\xc3\xa4isen sooloalbuminsa 10 vuoteen. Polandin toinen sooloalbumi, Chasing the Sun menestyi edelleen tavallisella myyntitahdilla edelt\xc3\xa4j\xc3\xa4ns\xc3\xa4 jalanj\xc3\xa4ljill\xc3\xa4. Aktiivisen soolouransa johdosta Poland on Megadethin toinen j\xc3\xa4sen, joka on yhtyeest\xc3\xa4 eroamisensa j\xc3\xa4lkeen pysytellyt kiinni musiikkibisneksess\xc3\xa4. Toinen on Marty Friedman, jonka kanssa Poland my\xc3\xb6hemmin esiintyi._NEWLINE_Vuoden 2000 lopulla Poland julkaisi soolokokoelman Rare Trax. Poland my\xc3\xb6s esiintyi samalla lavalla entisten Megadeth-muusikoiden Nick Menzan ja Marty Friedmanin kanssa. Vuonna 2002 Poland toi markkinoille uuden painoksen soolodebyytist\xc3\xa4\xc3\xa4n Return to Metapolis. Vuonna 2003 Poland liittyi Lamb of God -yhtyeen sessiokitaristiksi ja soitti sooloja yhtyeen kahdelle albumille, As the Palaces Burn ja Ashes of the Wake. Samana vuonna Polandin perustama yhtye OHM julkaisi debyyttilevyns\xc3\xa4 OHM, ja albumia seurasivat my\xc3\xb6s kolme muuta studiolevytyst\xc3\xa4: "Live" On KPFK 90.7 FM (2004), Amino Acid Flashback (2005) ja Circus of Sound (2008). Vuonna 2007 Poland julkaisi sooloalbuminsa, joka sis\xc3\xa4lsi livemateriaalia. Albumin nimi oli Return to Metalopolis \xe2\x80\x93 Live. Poland oli mukana my\xc3\xb6s vuonna 2009 ilmestyneell\xc3\xa4 Led Zeppelin -tribuuttialbumilla.\n_START_SECTION_\nLyhyt paluu Megadethiin (2004)\n_START_PARAGRAPH_\nVuonna 2004 Dave Mustaine pyysi Polandia soittamaan kitaraa Megadethin kymmenennelle studioalbumille The System Has Failed. Mustaine ja Poland kuitenkin sopivat Polandin olevan ainoastaan studiomuusikon roolissa, sill\xc3\xa4 Mustaine oli p\xc3\xa4\xc3\xa4tt\xc3\xa4nyt valita tulevan kiertueen kitaristiksi Glen Droverin. Poland oli kuitenkin tyytyv\xc3\xa4inen p\xc3\xa4\xc3\xa4stess\xc3\xa4\xc3\xa4n soittamaan albumille.'